คลังชี้เพิ่มวงเงินบ้านหลังแรกครอบคลุมทำเลในเมือง
คลังชี้เพิ่มวงเงินบ้านหลังแรกครอบคลุมทำเลในเมือง
19 ก.ย. 2554

ธีระชัยแจงชงนโยบายคืนภาษีบ้านหลังแรก 10%เข้าครม.อังคารนี้เพิ่มวงเงินเป็น5ล้านให้ครบคลุมทำเลในเมือง
นายธีระชัย ภูวนาถนรานุบาล รมว.การคลัง กล่าวว่า ในการประชุมคณะรัฐมนตรี (ครม.) วันที่ 19 ก.ย.นี้ กระทรวงจะเสนอมาตรการสนับสนุนการมีบ้านหลังแรกให้ที่ประชุมพิจารณา โดยกำหนดราคาบ้านเพิ่มขึ้นเป็นไม่เกิน 5 ล้านบาท เนื่องจากพิจารณาให้ครอบคลุมราคาอสังหาริมทรัพย์ในทำเลในเมืองและกลางเมืองด้วย



ธีระชัย
สำหรับรายละเอียดเบื้องต้น ผู้ซื้อสามารถนำค่าใช้จ่ายจากการซื้อบ้านไปคำนวณหักลดหย่อนภาษีได้ปีละ 100,000 บาท ในระยะเวลา 5 ปี รวมเป็น 500,000 บาท สำหรับการซื้อบ้านราคาไม่เกิน 5 ล้านบาท หรือไม่เกิน 10% ของค่าใช้จ่ายจริง ซึ่งเดิมรัฐบาลได้กำหนดว่าจะช่วยเหลือผู้ซื้อบ้านไม่เกิน 3 ล้านบาท แต่เมื่อพิจารณาแล้วเห็นว่า เพื่อเป็นการช่วยเหลือและครอบคลุมบ้านที่อยู่ในเมือง และมีราคาสูงขึ้น จึงเพิ่มวงเงินการซื้อบ้านเป็น 5 ล้านบาท
นายธีระชัยกล่าวว่า ตามที่ หลายฝ่ายวิตกว่าปัญหาเศรษฐกิจโลกที่ชะลอตัว ทั้งจากเศรษฐกิจสหรัฐฯ และยุโรป อาจส่งผลกระทบต่อประเทศไทยนั้น  ยืนยันว่า รัฐบาลคงไม่ตกใจกับการชะลอตัวดังกล่าว เนื่องจากได้มีการวางนโยบายในการขับเคลื่อนเศรษฐกิจจากปัจจัยภายในประเทศไว้อยู่แล้ว ทั้งการอุปโภคบริโภค การลงทุนภาคเอกชน
"การดำเนินการได้เตรียมแผนรองรับความเสี่ยงที่คำนึงถึงการชะลอตัวของเศรษฐกิจ ทั้งจากสหรัฐฯ และยุโรป เอาไว้แล้ว อีกทั้งยังเป็นการแก้ปัญหาการขาดสมดุลของการค้าโลก แต่ต้องการเรียกร้องให้ประเทศต่างๆ ที่เกี่ยวข้องและองค์กรระหว่างประเทศได้มีการกระตุ้นกระบวนการแก้ปัญหาต่อประเทศเหล่านี้"นายธีระชัยกล่าว
นายธีระชัยกล่าวว่า ในสัปดาห์หน้าจะเดินทางไปเข้าร่วมประชุมธนาคารโลกและกองทุนการเงินระหว่างประเทศ (IMF) โดยคาดว่ามีประเด็นในการหารือกัน คือ เศรษฐกิจยุโรป และสหรัฐฯ  โดยในฐานะของประเทศกำลังพัฒนาจะได้เสนอข้อห่วงใยในประเด็นการแก้ปัญหา โดยอยากเห็นการแก้ปัญหาที่ตรงจุด ทำแล้วเบ็ดเสร็จมีความคืบหน้า และไม่ใช่เป็นการแก้ปัญหาแล้วกลับมาเกิดปัญหาอีก
สำหรับนโยบายการขึ้นค่าแรงขั้นต่ำ 300 บาทต่อวัน ได้หารือกับกระทรวงแรงงานเพื่อหาแนวทางช่วยเหลือภาคเอกชน โดยเฉพาะธุรกิจเอสเอ็มอีได้ปรับตัวรับมือการขึ้นค่าแรงใน 2 ด้าน คือการช่วยเหลือในแง่ของการปรับตัวด้านเครื่องจักร อุปกรณ์เพื่อให้กระบวนการผลิตทำได้เร็วขึ้นและช่วยลดต้นทุน และการจัดสินเชื่อช่วยเหลือ เอสเอ็มอี เพื่อปรับเปลี่ยนทักษะแรงงาน และเพิ่มมูลค่าสินค้า ซึ่งทั้งหมดอยู่ระหว่างเตรียมนำเสรอครม.ในเร็วๆ นี้
ด้านนายบุญทรง เตริยาภิรมย์ รมช.คลัง กล่าวว่า ผู้ที่กู้เงินซื้อบ้านหลังแรก ยังสามารถนำภาระดอกเบี้ยจ่ายไปหักลดหย่อนภาษีได้อีกปีละ 1 แสนบาท ซึ่งเป็นมาตรการถาวรปกติสามารถหักลดหย่อนทุกปี
อย่างไรก็ตาม มาตรการบ้านหลังแรก ไม่มีการลดค่าธรรมเนียมการโอน และการจดจำนอง เหมือนทุกครั้งที่ผ่านมา เพราะคิดว่าการให้หักลดหย่อนเพิ่มจูงใจให้กับผู้ซื้อบ้านมากพออยู่แล้ว
นายสาธิต รังคสิริ อธิบดีกรมสรรพากร กล่าวว่า มาตรการลดหย่อนภาษีบ้านหลังแรก จะเป็นมาตรการชั่วคราว โดยต้องซื้อบ้านและโอนกรรมสิทธิ์ภายในไม่เกินสิ้นปี 2555 ซึ่งจะมีผลต่อภาระภาษีในรอบการยื่นแบบเสียภาษี ปีภาษี 2556 ทั้งนี้ ประเมินว่ามาตรการจะกระทบรายได้รัฐ ประมาณ 2,000 ล้านบาท